Laihian yhtenäiskoulun liikuntasalia remontoitiin puolisen vuotta. Kun sali saatiin tällä viikolla yläkoululaisten käyttöön, heti jysähti.

Laihian yhtenäiskoulun liikuntasalia remontoitiin viime syksyn ajan, ja tällä viikolla yläkoululaiset saivat sen käyttöönsä. Salin pinnat remontoitiin.

– Siellä uusittiin lattia ja (sisä)katto pantiin uusiksi. Kaikki pantiin uusiksi, koulun rehtori Paula Hauru sanoo Ilta-Sanomille.

Laihian kunnan teknisen johtajan Jari Mansikka-ahon ensiarvion mukaan remonttiin upposi noin 50 000 euroa.

Salin käyttöönotto sai kuitenkin surkuhupaisia piirteitä torstaina, kun kunta määräsi, ettei salissa saa enää pelata pallopelejä. Hauru pitää määräystä merkillisenä.

– Kyllähän se tietysti vähän merkilliselle kuulostaa, kun ovessa lukee liikuntasali. Kyllä minä ymmärrän, että se kuulostaa oudolta, mutta onhan siellä tietysti painimatto. Kyllä siellä tietysti painitaankin, Hauru selvittää.

Mitä muuta siellä voidaan tehdä, jos pallopelejä ei voida enää pelata?

– No muun muassa haarahyppelyä.

Eikö sitä voi tehdä ulkonakin?

– No välineliikuntaa tietysti myös (liikuntasalissa), Hauru sanoo.

Koulun liikunnanopettaja Mika Lehtonen korostaa, että palloa on käytetty liikuntasalissa nimenomaisesti lämmittelytarkoituksessa esimerkiksi ennen voimaharjoittelua. Koulun pihapiirissä on myös monitoimihalli, jossa palloilulajeja pelataan pääsääntöisesti.

Kieltomääräyksen taustalla on akustolevyt, jotka asennettiin remontin yhteydessä kattoon. Akustolevyt ottivat osumaa pehmeistä palloista ja osa tuli maahan.

– Semmoisia pehmeitä palloja, joita käytettiin alkulämmittelyissä, Hauru sanoo.

– Mitään ilkivaltaa ei ole ollut. Kun poikien liikunnanopettaja piti tuntia, kaksi levyä liikahti paikaltaan katosta. Ja tyttöjen liikuntatunnin aikana niitä levyjä rupesi tulemaan alas, Hauru sanoo.

– Oppilaat eivät olleet järkyttyneitä. He vain totesivat, että näin tapahtui. Se on hämmästystä herättänyt, Hauru selvittää.

Myös Lehtonen on sitä mieltä, että kyseessä ei ollut ilkivalta.

– Ei ole kysymys ilkivallasta, eikä väärästä käytöstä.

– Liikuntatilassa liikutaan ja siellä on myös pallot jossakin määrin käytössä. Ja pallo saattaa pelatessa osua kattoon. Ihan tämmöisessä ohjatussa toiminnassa, kuten nyt oli kysymys, Lehtonen sanoo.

Laihian kunnan teknisen johtajan Mansikka-ahon mukaan pehmeä pallo ei tahattomasti lennä kattoon.

– Kävimme opettajien kanssa keskustelua aiheesta ja sanottiin, että jos muuta mahdollisuutta ei ole, niin pistetään pallopelit kieltoon.

– Kun pallo saadaan menemään kahdeksan metrin korkeuteen, niin siinä pitää olla aika lailla voimaa. Ei pallo ihan vahingossa lennä niin ylös, Mansikka-aho sanoo.

Hän antaa ymmärtää, että koululaiset olisivat tahallaan heitelleet palloja kattoon.

– Silminnäkijätodistajia on muutama henkilö, jotka ovat ulkopuolisia ja he ovat sanoneet, että siellä on ihan heitetty pallo kattoon tahallaan, Mansikka-aho väittää.

Lehtonen hämmästelee kunnan ratkaisua katon remontoimisen suhteen. Akustiikkalevyt eivät ole kiinni, vaan ne ovat irtonaisia ja makaavat kiskon päällä. Akustiikkalevyt ovat irtonaisia, jotta niistä voidaan pyyhkiä pölyt.

– En olisi itse valinnut vastaavaa vaihtoehtoa, jos minulta olisi kysytty. Kaikki varmaan maksaa jotakin ja jokaisella ratkaisulla on oma hintalappunsa, Lehtonen sanoo vihjailevasti.

Miksi et olisi valinnut kyseisiä akustiikkalevyjä?

– Liikuntasali on suunniteltu liikkumiseen ja liikuntasalissa pelataan myös pallolla erilaisia pelejä. Silloin se on hyvin todennäköistä, että pallo oikeassa käytössäkin osuu kattoon. Sen katon pitäisi olla semmoinen, ettei se millään lailla vaurioidu tai häiriinny siitä pallon kosketuksesta, Lehtonen selvittää.

Mansikka-ahon mukaan vastaavantyyppisiä kattoratkaisuja on käytetty myös muiden kuntien liikuntasaleissa. Hän varmisti asian katonvalmistajalta torstaina, ja tuli siihen käsitykseen, että katon pitäisi olla liikuntasaliin hyvä.

– Katonvalmistajalta vielä eilen (torstaina) varmistin asian. Vastaavia kattoratkaisuja on tehty Etelä-Pohjanmaalla ja Pohjanmaalla useita. Ja justiin liikuntasaleihin. Ne on toimivia, hän kertoo.

Mansikka-ahon mukaan kattoasiaan haetaan kuitenkin kaikkia osapuolia tyydyttävää ratkaisua. Hän uskoo, että tulevaisuudessa liikuntasalissa voitaisiin pelata palloilla.

– Me selvitetään, millä ne levyt saadaan sinne kiinnitettyä vielä tiukemmin, että ne pysyvät tuollaisessa pallohallikäytössä.

Rehtori Hauru uskoo kunnan toimintaan.

– Kyllä minun täytyy sanoa, että tekninen toimi panee kaiken hirvittävän nopeasti toimeen. Ei tässä niin kuin veivailla edestakaisin. Kyllä siellä tapahtuu. Hihat heiluvat.